
PROJEKTLIGJIN “PËR DISA SHTESA DHE NDRYSHIME NË LIGJIN NR. 89/2014, “PËR PAJISJET MJEKËSORE””


I. Hyrje

Komisioni për Punën, Çështjet Sociale dhe Shëndetësisë, në cilësinë e komisionit përgjegjës, në mbledhjet e datave 1.10.2019, 8.10.2019 dhe 20.02.2020 mori në shqyrtim projektligjin “Për disa shtesa dhe ndryshime në ligjin nr. 89/2014, “Për pajisjet mjekësore”, nismë e Këshillit të Ministrave.
Komisioni për Punën, Çështjet Sociale dhe Shëndetësinë e shqyrtoi këtë projektligj në cilësinë e komisionit përgjegjës, bazuar në nenet 32-38 të Rregullores së Kuvendit.
 
Për shqyrtimin e këtij projektligji  u caktua relatore znj. Edlira Bode.  

Në mbledhjet e Komisionit për të mbrojtur projektligjin dhe për të dhënë shpjegime për pyetjet e anëtarëve të Komisionit ishin të pranishëm Znj. Ogerta Manastirlliu, Ministre e Shëndetësisë dhe Mbrojtjes Sociale dhe përfaqësues të tjerë të kësaj ministrie, ndërsa në seancën dëgjimore morën pjesë përfaqësues të kompanisë "Health and Light", "Saer Medical", "Trimed shpk" dhe "Montal shpk"

II. Baza ligjore Kushtetuese 

Projektligji është propozuar nga Këshilli i Ministrave në përputhje me nenet 81, pika 1 dhe 100 të Kushtetutës së Republikës së Shqipërisë. Ai bazohet në nenet 78, 83 pika 1, të Kushtetutës dhe shoqërohet me relacionin përkatës sipas nenit 68, të Rregullores së Kuvendit.

Nga analiza e nenit 81, pika 2, të Kushtetutës së Republikës së Shqipërisë dhe përmbajtjes konkrete të këtij projektligji, rezulton se fusha që rregullon ky projektligj nuk përfshihet në çështjet që trajton kjo dispozitë kushtetuese, e për pasojë miratimi i këtij projektligji i nënshtrohet rregullit të përgjithshëm për sa i përket shumicës.


III. Qëllimi, përmbajtja dhe risitë e  projektligjit


Qëllimi i projektligjit:

Ky projektligj ka për qëllim përmirësimin e procedurave rregullatore, që çojnë në rritjen e cilësisë dhe të standardeve të pajisjeve mjekësore që prodhohen, importohen apo tregtohen në Republikën e Shqipërisë, përmirësimin e procedurave të shpërndarjes, transportit dhe ruajtjes së pajisjeve, duke rritur efektshmërinë e pajisjeve mjekësore. 

Tërësia e masave të parashikuara në këtë projektligj synon të përmirësojë nivelin e mbrojtjes, të sigurisë dhe shëndetit të pacientëve, përdoruesve dhe palëve të treta, jo vetëm për të siguruar që pajisjet mjekësore, të cilat tregtohen në vendin tonë të jenë pajisje mjekësore  të sigurta por edhe të mos cenojnë shëndetin e qytetarëve. 

Ky projektligj ka si objektiv specifik mënyrën e kryerjes së regjistrimit të pajisjeve mjekësore, duke filluar nga seleksionimi i aplikantit, procedurat e aplikimit për regjistrim, shpërndarjen, inspektimin e pajisjeve mjekësore si dhe masat administrative përkatëse. 


Risitë e projektligjit:

Miratimi i ndryshimeve ligjore sjell ndryshime që lidhen me procedurat rregullatore, që çojnë në rritjen e standardeve të pajisjeve mjekësore që prodhohen, importohen apo tregtohen në Republikën e Shqipërisë, në mënyrë që t’u sigurohet pacientëve, përdoruesve dhe palëve të treta një nivel të lartë mbrojtjeje, sigurie dhe shëndeti. 

Një tjetër ndryshim lidhet me procesin e regjistrimit të pajisjeve mjekësore, ku propozohet ndryshimi i kategorisë së aplikantëve aktualë, që paraqesin aplikim për regjistrimin e pajisjeve mjekësore në Regjistrin Kombëtar të Pajisjeve Mjekësore, duke përckatuar kategorinë e aplikantëve që kanë të drejtën për të paraqitur aplikim për regjistrim sipas ndarjes së klasave të pajisjeve mjekësore, e konkretisht, aplikimin për regjistrimin e pajisjes mjekësore në Regjistrin Kombëtar të Pajisjeve Mjekësore për pajisjet e klasës IIa, IIb dhe III të kryhet nga prodhuesi ose përfaqësuesi i prodhuesit në Republikën e Shqipërisë dhe për pajisjet e klasës I të kryhet nga prodhuesit e pajisjeve mjekësore, që kanë të regjistruar aktivitetin në Republikën e Shqipërisë, përfaqësuesit e prodhuesve të huaj, që kanë të regjistruar aktivitetin në Republikën e Shqipërisë dhe tregtuesit me shumicë të pajisjeve mjekësore. 

Përcaktohet afati i vlefshmërisë së certifikatës së regjistrimit për një periudhë 5-vjeçare nga data e lëshimit. 

Gjithashtu, shtohet detyrimi për të gjitha subjektet që importojnë pajisjet mjekësore, që të regjistruara më parë në Regjistrin Kombëtar të Pajisjeve Mjekësore, të dërgojnë në rrugë elektronike një vetëdeklarim, brenda 10 ditëve të zhdoganimit të çdo pajisjeje të regjistruar, me të dhënat si sasinë e pajisjeve mjekësore të importuar, serinë/lot dhe skadencat. 
Ministri përgjegjës për shëndetësinë ka të drejtë të lejojë vendosjen në shërbim të pajisjeve mjekësore për raste të veçanta, me autorizim të posaçëm. 

Një përmirësim i kuadrit ligjor aktual ka të bëjë me riformulimin e dispozitës së etiketimit, duke propozuar për të shtuar edhe instruksionet për përdorim të pajisjeve mjekësore. Etiketimi dhe udhëzimet për përdorim ndihmojnë përdoruesit të kuptojnë dhe të përdorin në mënyrë të saktë e të sigurt pajisjet mjekësore, duke reduktuar në minimum rrezikun e përdorimit të gabuar për shkak të karakteristikave të pajisjes dhe të mjedisit në të cilin pajisja është destinuar të përdoret. Udhëzimet për përdorim nuk do të kërkohen për pajisjet e klasave I dhe IIa, nëse këto pajisje mund të përdoren në mënyrë të sigurt pa ndonjë udhëzim të tillë. 

Komiteti i Etikës shtohet në këtë projektligj si një ent, i cili ka të drejta të plota në kuadër të shërbimit që ai kryen për sigurinë e qytetarëve, ku pas verifikimeve të kryera për protokollet e provave klinike, përshtatshmërisë investiguese, metodave dhe dokumentimit të përdorura rast pas rasti në evidentimin e rregullave apo parregullsive, të mund të jetë si një trupë përgjegjëse, e cila vendos qoftë miratimin e provave klinike, qoftë revokimin e autorizimeve për hetimet klinike të caktuara, pezullime  apo përfundim të hetimeve klinike dhe çfarëdolloj opsioni tjetër, i cili, praktikisht, merret si një përgjegjësi nga Komiteti i Etikës. 

Një përmirësim dhe plotësim i kuadrit ligjor ekzitues është rregullimi me ligj i prodhimit të pajisjeve mjekësore. Projektligji parashikon që prodhimi i pajisjeve mjekësore në Republikën e Shqipërisë të kryhet në përputhje me dispozitat e ligjit “Për pajisjet mjekësore”, parimet dhe legjislacionin shqiptar për mbrojtjen e mjedisit. Prodhimi i pajisjeve mjekësore në vend kryhet nga persona juridikë të licencuar për këtë veprimtari, pas marrjes së licencimit të prodhimit nga ministri përgjegjës për shëndetësinë. Kriteret që duhet të plotësojë prodhuesi vendas në marrjen e aktit të miratimit dhe kushtet e ruajtjes dhe transportit përcaktohen me vendim të Këshillit të Ministrave.
 
Një tjetër ndryshim i rëndësishëm është pasqyrimi në projektligj i rimbursimit të pajisjeve mjekësore nga Fondi i Sigurimit të Detyrueshëm të Kujdesit Shëndetësor, me qëllim garantimin e aksesit në ofrimin e kujdesit shëndetësor të të gjithë njerëzve në Shqipëri. Rimbursimi i pajisjeve mjekësore mundëson që asnjë familje shqiptare të mos bjerë në varfëri për shkak të pagesës për kujdes shëndetësor. Lista e pajisjeve mjekësore hartohet nga komisioni teknik i listës së pajisjeve mjekësore të rimbursueshme, i cili ngrihet me vendim të Këshillit Administrativ të Fondit. Komisioni përfshin në listën e pajisjeve të rimbursueshme pajisje të cilat janë të regjistruara dhe plotësojnë kërkesat e legjislacionit në fuqi për pajisjet mjekësore. 

Projektligji sjell plotësimin e kuadrit ligjor me rregullat për publicitetin, si një e drejtë e tregtuesit të pajisjeve mjekësore, të drejtat dhe detyrimet e subjekteve dhe informacionet për të cilat ndalohet publiciteti. 

Projektligji përmirëson kuadrin ligjor në lidhje me tregtimin e pajisjeve mjekësore nëpërmjet internetit, nga personat juridikë dhe fizikë të autorizuar nga Ministria e Shëndetësisë dhe Mbrojtjes Sociale, për të tregtuar me shumicë apo pakicë. Këta të fundit duhet të shesin apo të blejnë në përputhje me linjën e tyre të biznesit dhe me rregulla të ndara edhe duhet t’i komunikojnë Agjencisë Kombëtare të Barnave dhe Pajisjeve Mjekësore informacionin e nevojshëm mbi biznesin e tyre. 


Projektligji plotëson kuadrin ligjor me një dispozitë mbi procedurën që duhet të ndjekin autoritetet kompetente në rastet kur konstatojnë se pajisjet mjekësore paraqesin rrezik për shëndetin dhe sigurinë e pacientëve, të përdoruesve ose personave të tjerë, apo në aspekte të mbrojtjes së shëndetit publik, duke përmirësuar nivelin e mbrojtjes, sigurisë dhe shëndetin e tyre. 

Projekligji sjell gjithashtu, masat administrative për subjektet që veprojnë në kundërshtim me parashikimet e këtij ligji dhe përcakton se në rastet e masave administrative të përsëritura dy herë, brenda dy viteve, agjencia i propozon ministrit përgjegjës për shëndetësinë heqje të autorizimit për tregtim për subjektin përkatës.


Përmbajtja e projektligjit:

Projektligji “Për disa shtesa dhe ndryshime në ligjin nr. 89/2014, “Për pajisjet mjekësore””,  propozon konkretisht sa më poshtë:

· Neni 1 pasqyron dryshime që sjellin edhe parashikimet e tjera ligjore, të detajuara më poshtë, në mënyrë që të ruhen nivelet e efektshmërisë së pajisjeve mjekësore dhënë nga prodhuesi, si dhe pasqyrimi në ligj i përkufizimeve të termave si “Komiteti i Etikës”, “Hetim klinik”, “Paketë procedurale”, “Sistem”, “Përfaqësuesi i prodhuesit të pajisjes mjekësore”, “Etiketim”, “Instruksionet për përdorim”, “Distributor”, “Kthim mbrapsht”, “Tërheqje nga tregu” etj. 
· Neni 2 pasqyron zëvendësimin e përcaktimit “fabrikim” me “prodhim” në gjithë përmbajtjen e ligjit.
· Neni 3 pasqyron shtimin e pikës 4/1, e cila ka të bëjë me propozimet që Komiteti i etikës i propozon Ministrit të shëndetësisë, kur konstaton se nuk plotësohen kërkesat e përcaktuara në këtë ligj dhe në aktet nënligjoreqë lidhen me hetimin klinik.
· Neni 4 pasqyron procesin e regjistrimit të pajisjeve mjekësore, ku propozohet ndryshimi i kategorisë së aplikantëve aktualë, që paraqesin aplikim për regjistrimin e pajisjeve mjekësore në Regjistrin Kombëtar të Pajisjeve Mjekësore, duke përckatuar kategorinë e aplikantëve që kanë të drejtën për të paraqitur aplikim për regjistrim sipas ndarjes së klasave të pajisjeve mjekësore.
· Neni 5 pasqyron shtimin e gërmës “c”, pas gërmës “b” të pikës 1 në nenin 16, e cila ka të bëjë me anullimin e regjistrimit nga Ministri I shëndetësisëkur konstatohetse paisja përbën rrezik për shëndetin, ose sigurinë e pacintëve etj.
· Neni 6 pasqyron zëvendësimin e përcaktimit “personat” me “tregtuesit e pajisjeve mjekësore” në nenin 19 të ligjit.
· Neni 7 pasqyron riformulimin e dispozitës së etiketimit, duke propozuar shtimin edhe të instruksioneve për përdorim të pajisjeve mjekësore. 
· Neni 8 pasqyron që prodhimi i pajisjeve mjekësore në Republikën e Shqipërisë të kryhet në përputhje me dispozitat e ligjit “Për pajisjet mjekësore”, parimet dhe legjislacionin shqiptar për mbrojtjen e mjedisit. 
· Neni 9 dhe neni 10 pasqyron përmirësimin e kuadrit ligjor në lidhje me tregtimin me shumicë dhe me pakicë të pajisjeve mjekësore, nga personat juridikë dhe fizikë. 
· Neni 11 pasqyron rimbursimin e pajisjeve mjekësore nga Fondi i Sigurimit të Detyrueshëm të Kujdesit Shëndetësor, me qëllim garantimin e aksesit në ofrimin e kujdesit shëndetësor të të gjithë njerëzve në Shqipëri.
· Neni 12 pasqyron pasqyron përmirësimin e kuadrit ligjor në lidhje me tregtimin me shumicë dhe me pakicë të pajisjeve mjekësore nëpërmjet internetit, nga personat juridikë dhe fizikë të autorizuar nga Ministria e Shëndetësisë dhe Mbrojtjes Sociale.
· Neni 13 pasqyron kontrollin dhe certifikimin e pajisjeve të përdorura para vendosjes në treg të tyre.
· Neni 14 pasqyron formimin që duhet të ketë Inspektori pranë Agjencisë së Barnave dhe Pajisjeve Mjekësore.
· Neni 15 pasqyron plotësimin e kuadrit ligjor mbi procedurën që duhet të ndjekin autoritetet kompetente në rastet kur konstatojnë se pajisjet mjekësore paraqesin rrezik për shëndetin dhe sigurinë e pacientëve, të përdoruesve ose personave të tjerë, apo në aspekte të mbrojtjes së shëndetit publik. 
· Neni 16 shfiqizon nenin 28 të ligjit aktual.
· Neni 17 parashikon shtimin e penaliteteve në rastet e shkeljes së rregullave të vendosura në këtë ligj.
· Neni 18 pasqyron hyrjen në fuqi të projektligjit.


IV. Vlerësimi i Ligjshmërisë Kushtetuese dhe harmonizimi me legjislacionin në fuqi dhe aktet ndërkombëtare. 

Ky projektligj hartohet në mbështetje të neneve 78 e 83, pika 1, të Kushtetutës dhe është në përputhje me direktivat e amenduara të Këshillit Evropian: direktivën 93/42/EEC “Mbi pajisjet mjekësore” datë 14 qershor 1993, amenduar me direktivën 2017/745; direktivën 90/385/EEC, “Mbi pajisjet mjekësore të implantueshme aktive”, direktivën 98/79/EC “Mbi pajisjet in vitro”, të amenduar me direktivën 2017/746.


V. Vlerësimi i përputhshmërisë së projektligjit me Acquis të BE-së

Projektligji është në përputhje me acquis të Bashkimit Evropian. Bashkëngjitur projektaktit është tabela e përputhshmërisë për verifikimin dhe konfirmimin e shkallës së përputhshmërisë së projektaktit me acquis të Bashkimit Evropian.

VI. Konsultimi Publik
Sipas tabelës së konsultimit publik që shoqëron projektligjin, ky i fundit është publikuar përmes faqes së Ministrisë së Shëndetësisë dhe Mbrojtjes Sociale dhe E-mail për njoftimin e datës së tyezës së rrumbullakët. Tabela përmban të dhëna në lidhje me komentet dhe sugjerimet e adresuara nga institucionet.

VII. Shqyrtimi i projektligjit në komision. 

Komisioni për Punën, Çështjet Sociale dhe Shëndetësinë në kuadër të gjithpërfshirjes, transparencës dhe konsultimit publik, bazuar në Rregulloren e Kuvendit të Shqipërisë dhe ligjit nr. 146/2014 “Për njoftimin dhe konsultimin publik”, zhvilloi një process të gjerë konsultimesh përmes seancës dëgjimore. 

Gjatë shqyrtimit të projektligjit relatori i Komisionit, shpjegoi ndryshimet e propozuara përmes këtij projektiligji të cilat në thelb përmirësojnë procedurat rregullatorë për të garantuar rritjen e cilësisë dhe standardeve të prodhimit, importimit dhe tregtimit të pajisjeve, procedurat e shpërndarjes, transportit dhe ruajtjes së pajisjeve mjekësore, nivelin e mbrojtjes dhe sigurisë së shëndetit të qytetarëve, pacientëve, përdoruesve dhe palëve të treta. Kjo do të arrihet duke vendosur theksin te cikli i regjistrimit të pajisjeve mjekësore nga aplikuesit, procedurat që duhet të ndjekë, shpërndarjen, inspektimin dhe masat administrative, të cilat propozohen të shtuara në këtë ligj dhe të përcaktuara sipas shkeljes së konstatuar gjatë proceseve që kalon një pajisje, duke filluar që nga momenti i tregtimit deri në momentin e përdorimit nga palët e dyta dhe të treta. 
Me qëllim përmirësimin e nivelit të mbrojtjes së sigurisë dhe shëndetit të qytetarëve, pacientëve, përdoruesve dhe palëve të treta janë riformuluar disa dispozita në këtë ligj, duke shtuar që çdo pajisje të ketë edhe instruksionet e përdorimit të saj. Etiketimi dhe udhëzimet, që do të përdoren, do të ndihmojnë përdoruesit të kuptojnë në mënyrë të saktë dhe të sigurt pajisjet mjekësore, duke reduktuar në minimum rrezikun e përdorimit të gabuar, për shkak të karakteristikave të pajisjes dhe të mjedisit, në të cilin pajisja është destinuar të përdoret. Udhëzimet për përdorim nuk do të kërkohen vetëm  për klasat I dhe IIa, ku përfshihen klasat e pajisjeve të lehta, duke filluar nga dorezat apo aparatet e tensioneve, që konsiderohet klasa bazë dhe ajo më e thjeshta dhe, sigurisht, etiketimi apo instruksionet e përdorimit do të jenë për klasën II b dhe III, që janë klasat, të cilat praktikisht vlerësohen si me risk të moderuar dhe të lartë, ku kërkohet patjetër instruksion për përdorimin e tyre.
Përafrimin pjesor që ky projektligj sjell me Rregulloren (BE) 2017/745 të Parlamentit Evropian dhe Këshillit, datë 5 Prill 2017 “Për pajisjet mjekësore, që ndryshon Direktivën 2001/83/KE, Rregulloren (KE) Nr.178/2002 dhe Rregulloren (KE) Nr.1223/2009 dhe shfuqizon Direktivat e Këshillit 90/385/KEE dhe 93/42/KEE”.”

 Komisioni për Punën, Çështjet Sociale dhe Shëndetësinë në mbledhjen e datës 20.02. 2020, shqyrtoi raportin e Komisionit të Integrimit Europian, në cilësinë e Komisionit për dhënie mendimi dhe amendamentin e propozuar nga deputeti z. Ilir Beqja. 
Tabelat e përputhshmërisë që shoqërojnë projektligjin u korrigjuan nga institucioni propozues, duke u plotësuar sipas kritereve të parashikuara në legjislacionin në fuqi për instrumentat e përafrimit të legjislacionit shqiptar me acquis të BE-së sipas propozimit të Komisionit të Integrimit Europian.
Amendamenti i z. Beqja ka për qëllim të rrisi mbrojtjen e shëndetit nga rreziqe që mund të vijnë nga:
· infeksionet e ndryshme që mund të merren nga instrumenta mjekësorë metalikë
· vendosja e diagnozave të pasakta si pasojë e analizave mjekësore të pasakta
· përdorimi i pajisjeve mjekësore të implantueshme që mund të qarkullojnë në kanale tregtare të pakontrolluara dhe/ose të paverifikuara
Përmbushja e plotë e tre qëllimeve më sipër sjell krijimin e tre regjistrave të veçantë elektronik, të cilat kërkojnë një buxhet rreth 200 milionë lekë ku përfshihet infrastruktura teknologjike mbi të cilën do të funksionojnë këta regjistra.
Lidhur me sugjerimet më sipër Ministria përgjegjëse u shpreh se aktualisht pranë AKBPM është ngritur dhe funksionon Regjistri Kombëtar i Paisjeve Mjekësore i cili përfshin të dhëna për pajisjen mjekësore, për klasifikimin e pajisjes, prodhuesin dhe importuesin që vendos në treg pajisjen mjekësore. Po punohet nga AKSHI që ky regjistër të bëhet edhe elektronikisht.
Krijimi i regjistrave të posaçëm do të mbivendoste funksionet e Regjistrit Kombëtar të Pajisjeve Mjekësore të cituar më sipër, duke regjistruar çdo proces të sterilizimit të kryer nga pajisjet mjekësore që kanë synim strilizimin dhe të dhënat e çdo procedurave të kontrollit të performances  të kryera në pajisjet mjekësore që kanë synim kryerjen e testeve laboratorike. Këto të dhëna janë të dhëna shumë specifike për disa lloje pajisje nga të gjitha pajisjet mjekësore që regjistrohen në AKBPM dhe kanë të bëjnë me përdorshmërinë e pajisjes në punën e saj rutinë, të cilat duhet/mundet të mbahen pranë subjektit që punon me to dhe nuk kanë lidhje me regjistrimin e pajisjes apo raportimin e ngjarjeve të padëshirueshme. Gjithashtu, krijimi i regjistrave të posashëm për Proceset të Sterilizimit, Laboratorve dhe pajisjeve të impantueshme dhe impantueshme aktive është selektiv dhe krijon standart të dyfishtë për vendosjen në treg të pajisjeve mjekësore.
Përsa i përket të dhënave të kontrollit të performacës për pajisjet mjekësore që kanë qëllim të synuar kryerjen e testeve laboratorikeve, sqarojmë se një kompetencë e tillë i përket institucioneve përkatëse për akreditimin dhe kalibrimin e pasjisjeve laboratorike. 
Lidhur me sugjerimin për të shtuar në nenin 10 pikën 3/1 sqarojmë se në propozimin e Këshillit të Ministrave është parashikuar në nenin 4 të projektligjit që riformulon nenin 13 “Procesi i regjistrimit” pika 6, detyrimi që të gjitha subjektet që importojnë pajisjet mjekësore të klasave IIb dhe III, të regjistruara më parë në Regjistrin Kombëtar të Pajisjeve Mjekësore, duhet të dërgojnë në rrugë elektronike një vetëdeklarim, brenda 10 ditëve të çlirimit për tregtim të lirë të çdo pajisjeje të regjistruar, me këto të dhëna: 

a) sasinë e pajisjeve mjekësore të importuara; 
b) serinë/lot;
c) skadencat.  

Nëpërmjet këtij përcaktimi do të sigurohet gjurmueshmëria e çdo importi të pajisjeve mjekësore të implantueshme dhe të implantueshme aktive të cilat do të vendosen në treg në vendin tonë. Deklarimi i detyrueshëm i këtyre të dhënave do të bëjë të mundur që nëse do të ketë raportime për ngjarje të padëshirueshme për këto pajisje AKBPM do ti drejtohet importuesit dhe/ose përfaqësuesit të tij për tërheqjen e pajisjes nga tregu. Gjithashti në propozimin e Këshillit të Ministrave moszbatimi i kësaj pike dënohet me gjobë 100 000 lekë. Ky fakt do risë përgjegjshmërinë e subjekteve për të deklaruar importet dhe si rrjedhojë sigurimin e gjurmueshmërisë së këtyre pajisjeve.

Në këtë propozim i paqartë është edhe propozimi për hyrjen e këtyre dispozitave në viti 2022.
I gjithë ky amendim ligji nuk pasqyron qarte se si është bërë përllogaritja e kësaj kostoje për hartimin e këtyre regjistrave që do të sjelli një rritje në buxhetin e shtetit për sisteme të cilat mbivendosin sisteme që krijohen dhe që nuk lidhen me punen e AKBPM, si struktura përgjegjëse për vendosjen në treg të pajisjeve mjekësore.


VIII. Analiza nen për nen e projektligjit.

Komisioni për Punën, Çështjet Sociale dhe Shëndetësinë, duke vlerësuar si tejet pozitive përmirësimin e të gjitha masave të nevojshme që do të ndërmerren në funksion të procedurave rregullatore për të garantuar rritjen e cilësisë dhe standardeve të prodhimit, importimit dhe tregtimit të pajisjeve pajisjeve mjekësore, me votat pro të gjithë të pranishmëve miratoi ndryshimet e mëposhtme:

· Në nenin 1 pas pikës “d” shtohet pika “e” me këtë përmbajtje:

e) Pajisjet që nuk janë të destinuara për një qëllim të caktuar mjekësor si më poshtë vijon:
 
i. Produkte të destinuara për t’u futur plotësisht, ose pjesërisht në trupin e njeriut përmes mjeteve invazive kirurgjikale me qëllim të modifikimit të anatomisë ose fiksimit të pjesëve të trupit, me përjashtim të produkteve për tatuazhe dhe piercing.
ii. Substancat, kombinime të substancave, ose produkte të destinuara për t'u përdorur për mbushjen e mukozës së fytyrës ose zona të tjera të lëkurës ose mukozës me anë të injeksionit subkutan, submukozë ose intradermal, duke përjashtuar ato për tatuazhe.
iii. Pajisjet e destinuara për t'u përdorur për të zvogëluar, hequr ose shkatërruar indin dhjamor, siç janë pajisjet për liposuction, lipolizë ose lipoplastikë.
iv. Rrezatimi elektromagnetik me intensitet të lartë, të tilla si: pajisje që lëshojnë rrezatim infra të kuq, dritë të dukshme dhe ultra vjollcë të destinuar për përdorim në trupin e njeriut, duke përfshirë burime koherente dhe jo-koherente, spektër monokromatik dhe të gjerë, si lazer dhe pajisje të lehta me pulsim intens, për rishfaqjen e lëkurës, tatuazhi ose heqja e flokëve ose trajtim tjetër i lëkurës.
v. Pajisjet e destinuara për stimulimin e trurit që aplikojnë rryma elektrike ose fusha magnetike ose elektromagnetike që depërtojnë në kranium për të modifikuar aktivitetin neuronal në tru.

· Pas nenit 2 të projektligjit shtohet neni 3 me këtë përmbajtje:

“Neni 3

Në pikën 1 të nenit 9 dhe në të gjithë përmbajtjen e ligjit fjalët “klasat IIa dhe IIb” zëvendësohen me fjalët “klasën II”” 



· Në pikën 7 të nenit 4 të projektligjit, i cili tashmë është neni 5, pas fjalës “elektronik/kimik” të shtohen fjalët “fizik, mekanik, elektrik” dhe pas fjalëve “ose në shkenca” shtohet fjala “mjekësore”

· Pas nenit 5 të projektligjit, i cili tashmë është neni 6, shtohet neni 7 me këtë përmbajtje:

“Neni 7

Në nenin 17 bëhen ndryshimet si më poshtë:

1.  Pas pikës 1 të nenit 17 shtohet pika 1/1 me këtë përmbajtje:

“1/1. Konformiteti i pajisjes mjekësore me kërkesat thelbësore konfirmohet nga lëshimi i dokumentit të certifikimit FDA. 

2. Në pikën 2 të nenit 17  pas fjalëve “markimin CE’ shtohen fjalët “ose certifikimit FDA””


· Neni 10 i projektligjit, tashmë neni 12  riformulohet me këtë përmbajtje:

                                                    “Neni 12

Në pikën 1 të nenit 23 fjalët “që mbajnë autorizimin e ministrit përgjegjës për shëndetësinë për tregtimin me pakicë të pajisjeve mjekësore” zëvendësohen me fjalët “të cilët kanë në objektin e tyre të veprimtarisë tregtimin me pakicë të pajisjeve mjekësore””

· Në nenin 14, tashmë neni 16 i projektligjit,  bëhen këto ndryshime:
                                                    
· Në gërmën d, të pikës 1 të nenit 27 të hiqen fjalët “ose të paraqesë kërkesën për tërheqjen e etiketimeve të papërshtatshme të pajisjeve mjekësore”

· Në pikën 3 e cila shtohet pas pikës 2 pas fjalëve “ diplomë universitare” të shtohen fjalët “shëndet publik”

· Pas nenit 17, tashmë neni 19 shtohet neni 20 me këtë përmbajtje:

“Neni 20

· Ngarkohet Këshilli i Ministrave brenda  9 muajve nga hyrja në fuqi e këtij ligji, të nxjerrë aktet nënligjore në zbatim të neneve 4, pikës 3 të nenit 9, pikës 5 dhe 6 të nenit 10, nenit 11 dhe të nenit 13 të këtij ligji” 

· Neni 18 i projektligjit bëhet neni 21

IX. PËRFUNDIME 

Në përfundim të shqyrtimit të këtij projektligji, Komisioni për Punën, Çështjet Sociale dhe Shëndetësinë, pasi vlerësoi se: 
a) Në aspektin ligjor, projektligji i propozuar është në përputhje me Kushtetutën dhe legjislacionin në fuqi; 
b) Në aspektin proçedural, projektligji është paraqitur në përputhje me Rregulloren e Kuvendit; 

dhe pasi e shqyrtoi projektligjin në parim, nen për nen dhe në tërësi, me votat e të gjithë anëtarëve të pranishëm e miratoi atë, dhe u shpreh dakord për kalimin për votim në seancë plenare.


           RELATOR 							  KRYETAR 
      
        Edlira BODE                                                                             Enver ROSHI

